בתים טוריים בטורונטו, קנדה.
**בית טוּרי** (באנגלית: **Terraced house** או **Row house**) או לחלופין **בנייה טוּרית**, הוא סגנון בנייה וצורה של תכנון עירוני בו נבנים מספר בתי מגורים באותו עיצוב (או בתמונת מראה), הצמודים זה לזה כאשר בכל בית מגורים יחידת דיור רב אחת אשר בנויה במפלסים או לחלופין מספר יחידות דיור שהכניסה אליהן מחדר מדרגות משותף. באופן היסטורי, בתים אלו מאופיינים לרוב בבנייה לגובה עם רוחב צר ומספר קומות. צורת בנייה זו ניתן למצוא בעיקר בחלקים הוותיקים של ערים רבות באירופה וצפון אמריקה. כיום ניתן למצוא בתים טוריים גם רחבים ונמוכים יותר ואף קוטג'ים טוריים.

סגנון בנייה זה התפתח באירופה במאה ה-16. אחת הדוגמאות הראשונות לבנייה זו היא הפלאס דה ווז' בפריז שנבנה בתחילת המאה ה-17. בהמשך הבנייה הטורית הופיעה ברחבי אירופה והיום ניתן למצוא אותה בערים רבות בעיקר באירופה, צפון אמריקה ואוקיאניה.

בניה טורית בישראל
-----------------

בערי ישראל שכונות רבות שבהן הבניה השכיחה היא בניה טורית למגורים. זו, נבנתה בעיקר בשנות החמישים והשישים ביוזמת חברות ממשלתיות. בניה זו, שכונתה גם "**בנייני רכבת**", נועדה לספק פתרון דיור מהיר וזול לגלי העלייה הגדולים ולשם פינוי המעברות. בניה זו הייתה מודולרית בשתי קומות ולעיתים שלוש או ארבע קומות, בחלוקה אופיינית של שתי דירות קטנות בכל קומה. לשם הוזלת עלויות הבניה בדרך כלל לא נוצקה תקרת בטון מעל הדירות בקומה העליונה אלא תקרת רביץ שמעליה אגד עץ ורעפים. בניה טורית רוויה זו התאפיינה במגרשים גדולים שמותירים חצר עורפית משותפת נרחבת לשימוש הדיירים.

לנוכח העלייה ברמת החיים ובאיכות הבניה אושרו בחלק משכונות אלה במרוצת השנים תוכניות בניין עיר שמאפשרות הרחבת הדירות באמצעות הוספת בניה בעורף המבנה. מימוש זכויות הבניה במבנים הטוריים קשה בשל הצורך בהסכמה ותאום בין בעלי דירות רבים.

תמונות
------

* שורת בתים טוריים, אורגון, ארצות הברית.שורת בתים טוריים, אורגון, ארצות הברית.
* שדרת רולאנד, בולטימור, ארצות הברית.שדרת רולאנד, בולטימור, ארצות הברית.
* רחוב לארק, אלבני, ניו יורק.רחוב לארק, אלבני, ניו יורק.
* שדרות לנוקס, הרלם, ניו יורק.שדרות לנוקס, הרלם, ניו יורק.
* רחוב הבן, רדינג, מסצ'וסטס.רחוב הבן, רדינג, מסצ'וסטס.
* רחוב ברוקלין, באת', בריטניה.רחוב ברוקלין, באת', בריטניה.
* בתים טוריים בקורנוול, בריטניה.בתים טוריים בקורנוול, בריטניה.
* בתים טוריים לאורך הסהר המלכותי, באת', בריטניה.בתים טוריים לאורך הסהר המלכותי, באת', בריטניה.
* בתים טוריים בבלפסט.בתים טוריים בבלפסט.
* בתים טוריים בפלאס דה ווז', פריז.בתים טוריים בפלאס דה ווז', פריז.

בית מדורג
---------

בית מדורג בשכונת גבעת משואה בירושלים
**בית מדורג** הוא בית טורי, הבנוי על צלע הר, כך שקיים הבדל המפלס משמעותי בין קומות הכניסה של היחידות, המרכיבות את כלל הבניין. במבט כולל, בית מדורג נראה שונה מבית טורי אחר, בכך שהמראה הכללי שלו הוא מדורג.

לדירי בית מדורג יש יותר פרטיות מאשר לדיירי בית טורי רגיל. זאת משום, שבשל הבדלי המפלסים בין יחידות הדיור שבו, יש בכול יחידת דיור פחות שטח של קירות משותפים עם השכנים ויותר שטח קיר, הפונה אל צלע ההר עצמו. לבנייה מדורגת יש גם יתרון על פני בנייה רגילה, כשזו נעשית על צלע הר - הבנייה המדורגת דורשת פחות עבודות עפר.

בישראל, ניתן למצוא בתים מדורגים בחלק מהשכונות של הערים הרריות. בירושלים, שכונת צמרת הבירה בנויה מבתים מדורגים בלבד וכך גם רחוב אל סלוודור, שבשכונת גבעת משואה.

### בניינים עם אלמנטים מדורגים

מיזם הולילנד מכיל אלמנטים של בנייה מדורגת. לרגלי כל מגדל מגורים בו, ישנם מספר מפלסים של בנייה מדורגת.
בחלק מהמקרים, בבנייה המדורגת, גגה של כל יחידת דיור משמש כמרפסת עבור יחידת הדיור הבאה אחריה. במקרה כזה, הבית המדורג קצת פחות דומה לבית טורי. דוגמה אחרת לבניין, שיש בו אלמנטים מדורגים הוא בניין שבו על היחידה המדורגת הקרובה ביותר לראש ההר נבנה מגדל מגורים. בניינים מטיפוס "מדורג למחצה" זה, ניתן למצוא ברחוב פראן שבשכונת רמת אשכול, בירושלים, ובמיזם הולילנד, באותה עיר.

ראו גם
------

* דיור האמצע החסר

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **בית טורי** |

* הגדרת בית טורי באתר 'מעות' של ארגון הכלכלה ומינהל העסקים.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546254605171
* GND: 4049202-3
* LCCN: sh85115560
* NKC: ph627046
* NLK: KSH1998009500

 |